વર્તમાન સમયમા લોકો સાધનસંપન્ન થયા છે એટલે ઘેર ઘેર પીવાના પાણીની પાઈપ લાઈનો લઈ રહ્યા છે.પરંતુ હાજી ડોશન મેમનજી એ એ વખતે ગામની ભૌગોલીક પરિસ્થિતિનો અભ્યાસ કરીને લોકોની પીવાના પાણીની હાડમારી દૂર કરવા મહોલ્લે મહોલ્લે પાઈપ લાઈનો પાથરી ગામના કૂવે ડીજલ એંજિન મૂકાવી લોકોને પાણીની સગવડ કરી આપી હતી. આવી દૂરંદેશી અને વતનપ્રેમ હાજી ડોશન મેમનજીમાં હતો. તેમની લોકપ્રિયતા એટલી ફેલાયેલી હતી કે માત્ર તેમના જ ગામ માં નહી પરંતુ સમગ્ર વડગામ મહાલ માં લોકો તેમનો પડ્યો બોલ ઝીલી લેતા હતા. તેમની વહીવટી સૂઝબૂજ અને તમામ કોમ ને સમાજ ના લોકો ને સાથે લઈને ચાલવાની આવડત ને લઈને તેમને તાલુકા પંચાયતના પ્રમુખ નો ભાર સામેથી સોંપવામા આવ્યો હતો. (આજ થી ૪૦ વર્ષ અગાઉ) તેઓએ પ્રમુખપદ સફળતાપૂર્વક સંભાળ્યુ હતુ. તેઓએ જે ગામઠી શાળા બનાવી હતી તે સમય જતા પ્રાથમિક શાળા માં રૂપાંતરિત થઈ હતી. આ શાળા આજે પણ છે.જ્યા તેમની સુંદર જીવંત તસ્વીર જોઈ શકાય છે.